**Informatīvais ziņojums**

**Par valsts līdzdalības kapitālsabiedrībās izvērtēšanu un**

**ar Ministru prezidenta 2012.gada 19.jūnija rīkojumu Nr.233**

**izveidotās darba grupas priekšlikumiem turpmākai rīcībai**

Ministru kabinets 2013.gada 11.jūnijā pieņēma zināšanai Informatīvo ziņojumu “Par valsts līdzdalības kapitālsabiedrībās izvērtēšanu un ar Ministru prezidenta 2012.gada 19.jūnija rīkojumu Nr.233 izveidotās darba grupas priekšlikumiem turpmākai rīcībai” un noteica ministrijām atbilstoši kompetencei izvērtēt informatīvā ziņojuma 5.pielikumā ietverto darba grupas rekomendāciju finansiālos un tiesiskos riskus un 5.pielikumā minētajos termiņos iesniegt noteiktā kārtībā izskatīšanai Ministru kabinetā priekšlikumus par turpmāko rīcību. Secīgi Finanšu ministrijai līdz 2013.gada 31.decembrim bija jāiesniedz informācija vai priekšlikumi turpmākai rīcībai par VSIA „Latvijas Proves birojs” un SIA „VNĪ pilis”, par kurām darba grupa veica šādas rekomendācijas:

1. atsavināt VSIA „Latvijas Proves birojs”, jo sabiedrības darbība nav pamatojama ar darbību stratēģiski svarīgā nozarē vai tirgus nepilnību;
2. meklēt juridiski korektu un valsts interesēm atbilstošu risinājumulīdzdalības izbeigšanai SIA „VNĪ pilis”.

**VSIA „Latvijas Proves birojs”**

Ar Ministru kabineta 2009.gada 28.augusta rīkojumu Nr.591 “Par Valsts ieņēmumu dienestā un funkcionāli saistītajās iestādēs veiktā funkciju audita ieteikumu ieviešanu” Finanšu ministrijai tika uzdots izstrādāt un finanšu ministram līdz 2009.gada 30.septembrim iesniegt noteiktā kārtībā Ministru kabinetā rīkojuma projektu un citus normatīvo aktu projektus, kas saistīti ar Valsts proves uzraudzības inspekcijas likvidāciju, nosakot, ka tiek dibināta valsts kapitālsabiedrība, kurai deleģē šādu pārvaldes uzdevumu izpildi:

1. dārgmetālu, dārgakmeņu un to izstrādājumu proves noteikšana, zīmogošana, sastāva analīze, ekspertīze, kontrolanalīzes, novērtēšana un kvali­tātes apliecību izsniegšana;
2. vietu reģistrēšana, kurās tiks veikta saimnieciskā darbība ar dārgakmeņiem, dārgmetāliem un to izstrādājumiem;
3. saimnieciskās darbības veicēju personisko zīmogu reģistrēšana;
4. 1972.gada 15.novembra Konvencijas par dārgmetālu izstrādājumu pārbaudi un zīmogošanu pilnvarotās iestādes uzdevumu izpilde.

Tāpat Finanšu ministrijai ar šā rīkojuma 3.punktu tika uzdots līdz 2010.gada 31.decembrim izvērtēt Valsts proves uzraudzības inspekcijas deleģēto pārvaldes uzdevumu nodošanu privātajam sektoram, pārdodot uzņēmuma kapitāla daļas vai izveidojot publiskās un privātās partnerības modeli, un finanšu ministram iesniegt noteiktā kārtībā Ministru kabinetā tiesību akta projektu par dārgakmeņu, dārgmetālu un to izstrādājumu testēšanas funkcijas nodošanu privātajam sektoram līdz 2011.gada 31.decembrim.

Ar Ministru kabineta 2009.gada 9.novembra rīkojumu Nr.762 “Par valsts sabiedrības ar ierobežotu atbildību “Latvijas proves birojs” dibināšanu” tika nodibināta VSIA “Latvijas Proves birojs” ar mērķi nodrošināt valsts proves uzraudzību saskaņā ar likuma “[Par valsts proves uzraudzību](http://likumi.lv/doc.php?id=33808)” 5.pantu.

Lai varētu veikt VSIA “Latvijas Proves birojs” atsavināšanu, nododot valsts deleģētos pārvaldes uzdevumus privātajam komersantam, sākotnēji bija nepieciešams veikt grozījumus trīs VSIA “Latvijas Proves biroja” darbību regulējošos tiesību aktos: likumā “Par valsts proves uzraudzību”, Ķīmisko vielu likumā un likumā “Par Konvenciju par dārgmetālu izstrādājumu pārbaudi uz zīmogošanu un tās grozījumiem”. Minēto likumu grozījumi paredzēja, ka:

1. Likumā “Par valsts proves uzraudzību” - valsts pārvaldes uzdevumu pārdali starp VSIA “Latvijas Proves birojs” un Valsts ieņēmumu dienestu (VID), nododot VID valsts pārvaldes uzdevumu - dārgmetālu, dārgakmeņu un to izstrādājumu marķēšanas, obligātās provēšanas, uzglabāšanas un preču drošuma pārbaužu veikšanu vietās, kur notiek saimnieciskā darbība ar dārgmetāliem, dārgakmeņiem un to izstrādājumiem.
2. Likumā “Par Konvenciju par dārgmetālu izstrādājumu pārbaudi uz zīmogošanu un tās grozījumiem” - precizēt pilnvarotās iestādes Konvencijas par dārgmetālu izstrādājumu pārbaudi un zīmogošanu tās 1988.gada 18.maija redakcijā 5.panta 1.punktā noteikto uzdevumu izpildei - “Latvijas Proves birojs” - juridisko statusu, izslēdzot no likuma tekstu vārdu „valsts”.
3. Ķīmisko vielu likumā - ka turpmāk dārgmetālu, dārgakmeņu un to izstrādājumu kontroli veic VID.

Iepriekšminēto tiesību aktu grozījumu projekti 2012.gada 2.martā tika iesniegti Valsts kancelejā, un to tālāka virzība tika atlikta līdz brīdim, kad tiks pabeigta VSIA “Latvijas Proves birojs” izvērtēšana atbilstoši Ministru kabineta rīkojumiem un Publisko personu komercdarbības koncepcijai. Pēc kapitālsabiedrības izvērtēšanas un tiesību aktu grozījumu pieņemšanas tika plānots VSIA “Latvijas Proves birojs” kapitāla daļas atsavināt AS “Privatizācijas aģentūra”, lai tā tālāk atbilstoši savai kompetencei organizētu valsts kapitāla daļu atsavināšanu, un vienu no VSIA “Latvijas Proves birojs” valsts pārvaldes uzdevumiem nodotu VID.

Pēc Ministru kabineta uzdevumu saņemšanas un, lai izvērtētu VSIA “Latvijas Proves birojs” kapitāla daļu atsavināšanas lietderību, Finanšu ministrijai kā VSIA “Latvijas Proves birojs” kapitāla daļu turētājam bija būtiski atbildēt uz diviem jautājumiem:

1. vai ir iespējama VSIA “Latvijas Proves birojs” kapitāla daļu atsavināšana privātajam komersantam, nodrošinot proves iestādes pilnīgu neatkarību atbilstoši Konvencijā par dārgmetālu izstrādājumu pārbaudi un zīmogošanu noteiktajam, kas nosaka, ka proves pārbaudes iestādei ir izvirzītas šādas prasības:
* tai ir atbilstoši darbinieki, kā arī nepieciešamie līdzekļi un aprīkojums;
* tās darbiniekiem piemīt tehniskā kompetence un profesionālais godīgums;
* tās vadības pārstāvjiem un tehniskajiem darbiniekiem jābūt neatkarīgiem no jebkādām attiecīgajā jomā tieši vai netieši ieinteresētajām aprindām, grupējumiem vai personām;
* tās darbinieki nedrīkst izpaust dienesta noslēpumus;
1. vai VID, pieņemot valsts pārvaldes uzdevumu, spēs nodrošināt valsts pārvaldes uzdevuma (tirgus uzraudzības un kontrole) nepārtrauktību, pēctecību un kvalitāti, un vai šāda uzdevuma pildīšanai VID būs pieejami budžeta līdzekļi.

Sniedzot atbildi uz pirmo jautājumu, atbilstoši Konvencijas par dārgmetālu izstrādājumu pārbaudi un zīmogošanu prasībām, VSIA “Latvijas Proves birojs” kapitāla daļas būtu atsavināmas tādam privātajam komersantam, kas savā darbībā būtu neatkarīgs (nebūtu saistīts ar ražošanu, tirdzniecību vai tamlīdzīgām jomām un pakalpojumiem) un būtu tehniski nodrošināts un kompetents. Tādi tirgus dalībnieki Eiropā pastāv, līdz ar to, no tiesiskā viedokļa ir iespējama sabiedrības kapitāla daļu atsavināšana.

Sniedzot atbildi uz otro jautājumu, Finanšu ministrija konstatēja, ka VID, pārņemot valsts pārvaldes uzdevumu, būtu atbildīgs par proves tirgus dalībnieku uzraudzību un dārgmetālu, dārgakmeņu un to izstrādājumu marķēšanas, obligātās provēšanas, uzglabāšanas un preču drošuma prasību kontroli visā valstī. Tas nozīmē, ka šī uzdevuma izpildei VID būtu nepieciešams piesaistīt papildu budžeta līdzekļus kapitālieguldījumu veikšanai un cilvēkresursus piesaistei. Lai risinātu šo situāciju un atrastu efektīvāko uzraudzības un kontroles mehānismu, Finanšu ministrija uzsāka finansiālo risku izvērtēšanu, kas saistīts ar VSIA “Latvijas Proves birojs” valsts pārvaldes uzdevuma nodošanu VID.

VSIA “Latvijas Proves birojs” darbība nav pieskaitāma valsts stratēģiskām attīstības vai drošības jomām, taču tā ir virzīta uz patērētāju tiesību aizsardzību, preču drošuma nodrošināšanu, godīgas konkurences nodrošināšanas, eksporta un tirgus attīstības veicināšanu. Kapitālsabiedrības sniegtie pakalpojumi atvieglo preču eksportu uz citām valstīm, sniedz garantijas veicot finanšu ieguldījumus dārgmetālos, dārgakmeņos, kā arī veicina sabiedrības uzticamību dārgmetālu tirdzniecības sistēmai. Patlaban to visu pilnā apmērā par saviem budžeta līdzekļiem nodrošina VSIA “Latvijas Proves birojs”, bet no valsts budžeta tiek saņemts finansējums 35 572 EUR apmērā (2009.gadā šis finansējums bija 105 500 EUR apmērā). VSIA “Latvijas Proves birojs” ikgadējo izdevumu (atalgojums, VSAOI, kārtējie izdevumi (īre, komunālie, transporta, sakari materiāli ekspertīžu veikšanai, apmācība) un 2014.gada sešu mēnešu ieņēmumu atšifrējums atspoguļots informatīvā ziņojuma 1. un 2.tabulā.

1.tabula

|  |  |
| --- | --- |
| **Pārvaldes uzdevums** | **Izmaksas, EUR/gadā** |
| Vietu reģistrācija, kur tiek veikta saimnieciskā darbība ar dārgmetāliem, dārgakmeņiem un to izstrādājumiem, un dārgmetālu izstrādājumu izgatavotāju personiskos zīmogus | 3621 |
| Vietu pārbaudes, kur tiek veikta saimnieciskā darbība ar dārgmetāliem, dārgakmeņiem un to izstrādājumiem, un sastāda administratīvā pārkāpuma protokolu par konstatētajiem pārkāpumiem dārgmetālu, dārgakmeņu un to izstrādājumu marķēšanas, obligātās provēšanas, uzglabāšanas un preču drošuma prasību ievērošanā | 21642 |
| Dārgmetālu un dārgakmeņu izstrādājumu atbilstības preču drošuma prasībām novērtēšana | 25737 |

2.tabula

|  |  |  |
| --- | --- | --- |
| **2014.gada sešu mēnešu ieņēmumu atšifrējums** | **EUR** | **Īpatsvars no kopējiem ieņēmumiem** |
| Dotācija | 17 786 | 5% |
| Valsts apbalvojumi (kompensācija) | 54 699 | 16% |
| Zelta, platīna, pallādija izstrādājumu provēšana un zīmogošana | 82 162 | 24% |
| Sudraba izstrādājumu provēšana un zīmogošana | 90 494 | 26% |
| Obligāti provējamo izstrādājumu testēšana | 28 577 | 8% |
| Juvelierizstrādājumu dārgakmeņu ekspertīzes | 10 020 | 3% |
| Testēšanas pakalpojumi | 57 497 | 17% |
| Personiskie zīmogi un lāzergravēšanas un citi pakalpojumi | 6 362 | 2% |
| **Kopā:** | **347 599** | **100%** |

Ja pēc VSIA “Latvijas Proves birojs” kapitāla daļu atsavināšanas kā dārgmetālu un dārgakmeņu tirgus dalībnieku uzraudzītāju un kontrolieri kļūtu VID, būtu nepieciešams ilgāks laika periods, lai VID spētu nodrošināt iepriekš VSIA “Latvijas Proves birojs” sniegto pakalpojumu kvalitāti, kā arī izmaksas valsts pārvaldes uzdevuma nodrošināšanai būtu krietni lielākas, proti, vismaz 305 737 EUR, nodrošinot dārgakmeņu un dārgmetālu ekspertu piesaisti, augstākās kvalitātes kapitālieguldījumu iekārtu un ierīču iegādi, apmācībām, neskaitot atalgojumus atbilstoši specializācijai un nozarei, ar darba samaksu saistīto nodokļu un nodevu samaksu, telpu nomu izmeklējumu veikšanai, telpu pielāgošanai, kvalitātes nodrošināšanai. Vienreizējo izmaksu valsts pārvaldes uzdevuma uzsākšanai atšifrējums atspoguļots informatīvā ziņojuma 3.tabulā.

3.tabula

|  |  |
| --- | --- |
| **Ieguldījumu veids** | **EUR** |
| **Paraugu atlase un sijājošā diagnostika (skrīnings):** |
| Kapitālieguldījumi | 85 000 |
| Inventārs, materiāli | 8 400 |
| Personāla apmācība | 6 000 |
| **Paraugu testēšana (ISO 11427, ISO 11426, ISO** **11494 ISO11495):** |
| Kapitālieguldījumi | 145 000 |
| Inventārs, materiāli | 6 000 |
| Personāla apmācība | 4 000 |
| **Kopā:** | **305 737** |

Pēc atkārtotām konsultācijām ar VID, iestāde nepiekrita pārņemt attiecīgo valsts pārvaldes uzdevumu bez attiecīgu budžeta līdzekļu piešķiršanas, arī likumā “Par valsts budžetu 2014.gadam” un turpmākajiem gadiem šādi līdzekļi netiek paredzēti.

Līdz ar to, ievērojot to, ka VSIA “Latvijas Proves birojs” kapitāla daļu atsavināšanas finansiālie riski liecina par atsavināšanas procesa nelietderīgumu, Finanšu ministrija 2014.gada 7.februārī atsauca iepriekš (2012.gada 2.martā) Valsts kancelejā iesniegtos likuma “Par valsts proves uzraudzību”, Ķīmisko vielu likuma un likuma “Par Konvenciju par dārgmetālu izstrādājumu pārbaudi uz zīmogošanu un tās grozījumiem” grozījumu projektus.

Ņemot vērā iepriekš minēto, Finanšu ministrija nolēma neatsavināt VSIA “Latvijas Proves birojs” kapitāla daļas, atstājot valsts kapitālsabiedrības pārziņā deleģēto valsts pārvaldes uzdevumu izpildi. Pēc Publisko personu kapitālsabiedrību un kapitāla daļu pārvaldības likuma pieņemšanas Saeimā un spēkā stāšanās Finanšu ministrija atkārtoti izvērtēs VSIA “Latvijas Proves birojs” darbību atbilstoši spēkā esošajiem normatīvajiem aktiem.

**SIA “VNĪ pilis”**

VAS “Valsts nekustamie īpašumi” meitas uzņēmumu SIA “VNĪ pilis” dibināšanas mērķis ir apsaimniekot Mežotnes pils un Igates pils kompleksus, saglabājot to kultūrvēsturisko vērtību un nodrošinot to pieejamību un mūsdienu prasībām atbilstošu kultūras pakalpojumu kvalitāti.

Atbilstoši Ministru prezidenta izveidotās darba grupas rekomendācijai VAS “Valsts nekustamie īpašumi” uzsāka darbu pie Mežotnes pils un Igates pils darbības stratēģijas izstrādes izvērtējot VAS “Valsts nekustamie īpašumi” meitas sabiedrības SIA “VNĪ pilis” darbību, lietderību un atbilstību normatīvo aktu prasībām.

Finanšu ministrija 2014.gada 6.jūnija akcionāru sapulcē pieņēma zināšanai par VAS “Valsts nekustamie īpašumi” un SIA “VNĪ pilis” izstrādāto koncepciju par Mežotnes pils un Igates pils turpmāko darbību, atbalstot priekšlikumu par SIA “VNĪ Pilis” likvidāciju vai reorganizāciju, pievienojot to VAS “Valsts nekustamie īpašumi”, pēc tam, kad tiks īstenota Mežotnes un Igates pils plānotās attīstības virzieni.

**Mežotnes pils** ilgtermiņa attīstības scenārijs - līdzšinējās darbības attīstīšana atbilstoši Mežotnes pils kultūrvēsturiskajam statusam, veicot neatliekamos ieguldījumus kompleksa ēku tehniskā stāvokļa saglabāšanai un piesaistot sadarbības partneri - pieczvaigžņu viesnīcas operatoru. Mežotnes pils aktivitāšu plāns norādīts informatīvā ziņojuma 4. un 5.tabulā.

4.tabula

|  |  |  |  |  |  |
| --- | --- | --- | --- | --- | --- |
| **Minimālā programma / pirmā kārta** | **2014** | **2015** | **2016** | **2017** | **2018** |
| II | I | II | I | II | I | II | I | II |
| Neatliekamo ieguldījumu veikšana kompleksa ēku tehniskā stāvokļa saglabāšanai | x | x |  |  |  |  |  |  |  |
| Sadarbības partnera – pieczvaigžņu viesnīcas operatora – piesaistīšana, sadarbības modeļa izstrādāšana, sadarbības nosacījumu definēšana, t.sk. | x | x | x | x |  |  |  |  |  |
| *Nosacījumi attiecībā uz ieguldījumu veikšanu (pozīcijas, summas, finansētājs)* |
| *Nosacījumi attiecībā uz partnera kvalifikāciju (pieredze līdzīgu objektu vadīšanā)* |
| Ieguldījumu veikšana sadarbībā ar piesaistīto partneri: |  |  |  |  | x | x | x | x | x |
| *Attīstīt esošo četrzvaigžņu viesnīcu pieczvaigžņu viesnīcas līmenī pils ēkas 3.stāvā* |
| *Papildināt interjeru un ierīkot Mežotnes pils muzeju pils ēkas 2.stāvā* |
| *Izveidot augstākās klases restorānu pils ēkas 1. stāvā* |

5.tabula

|  |  |  |  |
| --- | --- | --- | --- |
| **Pilnā programma / otrā kārta** | **2018** | **2019** | **2020** |
| Tūrisma klases viesnīcu administratīvajā ēkā izveidošana | x | x |  |
| Multifunkcionālu pasākumu telpu sporta zālē izveidošana |  | x | x |
| Kompleksa teritorijas labiekārtošana |  | x | x |

Līdz sadarbības partnera piesaistei SIA ”VNĪ Pilis” turpinās veikt pilnvarnieka pienākumus atbilstoši 2003.gada 9.maijā noslēgtajam pilnvarojuma līgumam Nr.1916.

Finansiālais pamatojums šāda scenārija izvēlei atspoguļots informatīvā ziņojuma 6.tabulā. Veiktās finanšu prognozes apliecina rekomendētā attīstības scenārija dzīvotspēju.

6.tabula

|  |  |  |  |
| --- | --- | --- | --- |
| Ēka | NPV | Investīcijas | IRR |
| Pils ēkas biznesa un nek.īp.pieauguma vērtība | 1 457 782 | 521 691 | 33,3% |
| Administratīvās ēkas biznesa un nek.īp.pieauguma vērtība | 761 858 | 2 172 912 | 6,2% |
| Sporta zāles biznesa un nek.īp.pieauguma vērtība | 692 676 | 627 546 | 16,5% |
| Teritorijas labiekārtošana |  | 169 037 |  |
| Kopā: | **2 912 316** | **3 491 187** | **13,0%** |

Finanšu prognozes administratīvās ēkas un sporta zāles biznesa darbībai tiks precizētas, vadoties pēc aktuālās ekonomiskās situācijas vidējā termiņā atbilstoši aktivitāšu plānam pirms galējā lēmuma pieņemšanas par šo ēku attīstīšanu (2018.-2020.gads).

**Igates pils** ilgtermiņa attīstības scenārijs - Igates pils kompleksa iznomāšana ilgtermiņā vai pils atsavināšana, ja viena gada laikā neizdosies piesaistīt nomnieku. Igates pils aktivitāšu plāns norādīts informatīvā ziņojuma 7.tabulā.

7.tabula

|  |  |  |  |  |
| --- | --- | --- | --- | --- |
| **Aktivitāšu plāns** | **2014** | **2015** | **2016** | **2017** |
| II | I | II | I | II | I | II |
| Ilgtermiņa nomas līguma nosacījumu definēšana, t.sk. | x |  |  |  |  |  |  |
| *Igates pils kompleksa saglabāšana kā publiski pieejams tūrisma objekts\** |
| *Nosacījumi attiecībā uz ieguldījumu veikšanu (pozīcijas, summas)* |
| *Nosacījumi attiecībā uz partnera kvalifikāciju (pieredze līdzīgu objektu vadīšanā)* |
| Nomnieka atrašana un nomas līguma parakstīšana\*\* | x | x | x |  |  |  |  |
| Ieguldījumu veikšana Igates pils kompleksā |  |  |  | x | x | x | x |
|  |  |  |  |  |  |  |  |
| *\*Gadījumā, ja 6 mēnešu laikā neizdosies piesaistīt nomnieku ar šādu nosacījumu, šis nosacījums tiks atcelts* |
| *\*\*Gadījumā, ja viena gada laikā neizdosies piesaistīt nomnieku, tiks lemts par Igates pils pārdošanu* |

Līdz nomas līguma noslēgšanai SIA ”VNĪ Pilis” turpinās veikt pilnvarnieka pienākumus atbilstoši 2003.gada 9.maijā noslēgtajam pilnvarojuma līgumam Nr.1916.

Ņemot vērā iepriekš minēto, Finanšu ministrija nolēma SIA ”VNĪ Pilis” likvidēt vai reorganizēt, pievienojot to VAS “Valsts nekustamie īpašumi”, pēc tam, kad tiks īstenoti koncepcijā noteiktie Mežotnes un Igates pils attīstības virzieni.

Finanšu ministrs A.Vilks

16.09.2014. 16:00

2039

R.Kosmane

67095505, Raimonda.Kosmane@fm.gov.lv